Сургуулийн захирлын зөвлөлийн 20 ... оны ... дугаар

сарын ...-ны өдрийн хурлаар хэлэлцэж шинэчлэн батлав

**УУЭХПТК-ИЙН ХЯНАЛТ-ШИНЖИЛГЭЭ, ҮНЭЛГЭЭНИЙ ЖУРАМ**

**Нэг. Нийтлэг үндэслэл**

 1.1 Энэхүү журмыг Уул Уурхай, Эрчим Хүчний Политехник Коллежийн (УУЭХПТК)-ийн үйл ажиллагаа, шийдвэр, бодлогын баримт бичгээр үүрэг, чиглэл өгсөн заалт, шийдвэрийн хэрэгжилтийг зохион байгуулах, тайлагнах болон тэдгээрийн хэрэгжилтэд хяналт-шинжилгээ хийж, үр дүнг үнэлэхэд мөрдөнө.

1.2 Хяналт-шинжилгээ, үнэлгээний (ХШҮ) зорилго нь УУЭХПТК-ийн бодлого, үйл ажиллагааны гүйцэтгэл, үр дүн, үр нөлөөг нэмэгдүүлж, хариуцлагыг бэхжүүлснээр удирдлагын төлөвлөлт, төлөвлөгөөний хэрэгжилтийг сайжруулахад оршино.

1.3 ХШҮ-ний үйл ажиллагааг Төсвийн тухай хууль, Боловсролын тухай хууль, Мэргэжлийн Боловсролын тухай хууль болон эдгээртэй нийцүүлэн гаргасан хууль тогтоомжуудыг энэхүү журмын дагуу хэрэгжүүлнэ.

1.4 УУЭХПТК нь энэхүү журамд заасан зорилгын хүрээнд дараах зорилтуудыг хэрэгжүүлнэ. Үүнд:

1.4.1 Холбогдох төлөвлөгөөний хэрэгжилт, тэдгээрийн дунд болон урт хугацааны зорилт нь төлөвлөсөн үр дүнд хүрсэн эсэхэд ХШҮ хийж, үр нөлөөг тооцох;

1.4.2 УУЭХПТК-ийн үйл ажиллагаанд ХШҮ хийж, төлөвлөлт, гүйцэтгэл, дунд болон урт хугацааны үр дүн, үр нөлөөг сайжруулах;

1.4.3 ХШҮ-ний тайлан, дүгнэлтэд үндэслэн УУЭХПТК-оос гаргах шийдвэр, бодлогын хувилбар, санал, зөвлөмж боловсруулж, удирдлагад бодлогын дэмжлэг үзүүлэх;

1.4.4 УУЭХПТК-ийн ХШҮ-ний тогтолцоог бэхжүүлж, стратеги, бодлогыг тодорхойлон удирдлага, арга зүйгээр хангах;

1.4.5 ХШҮ-ний мэдээллийн нэгдсэн санг бүрдүүлж, шийдвэр гаргахад шаардлагатай мэдээллээр хангах.

**Хоёр. Хяналт-шинжилгээ, үнэлгээний зарчим,**  
**хамрах хүрээ**

 2.1 Хяналт-шинжилгээ, үнэлгээний зарчим:

2.1.1 Шударга, хөндлөнгийн нөлөөллөөс хараат бус байх;

2.1.2 ХШҮ хийх комиссын үйл ажиллагаа, тэдгээрээс гаргасан тайлан, дүгнэлт ил тод байх;

2.1.3 ХШҮ нь тоо баримт, судалгаа, мэдээлэлд үндэслэсэн, тухайн бодлого, хөтөлбөр, төслийн үр дүн, үр ашиг, үр нөлөөг тодорхойлсон, хэмжигдэхүйц, нотлогдохуйц байх;

2.1.4 Хяналт-шинжилгээг тасралтгүй, үнэлгээг тогтмол, тодорхой үе шаттай хийдэг байх;

2.1.5 ХШҮ-нд хэрэглэгч, сонирхогч талуудын оролцоог хангасан байх.

2.2 Хяналт-шинжилгээ, үнэлгээний хамрах хүрээ:

2.2.1 УУЭХПТК-ийн төлөөлөн удирдах зөвлөл болон захирлын нийтээр дагаж мөрдүүлэхээр гаргасан бодлого, шийдвэр, тушаал, дүрэм;

2.2.2 Сургуулийн гадаад, дотоодын бусад хуулийн этгээдтэй байгуулсан, хоёр тал харилцан үүрэг хүлээсэн гэрээ;

2.2.3 Улсын болон сургуулийн төсвийн хөрөнгө, гадаадын зээл, тусламжаар хэрэгжүүлж байгаа хөтөлбөр, төсөл.

**Гурав. Эрх зүйн баримт бичгийг хэрэгжүүлэх ажлыг**   
**зохион байгуулах, мэдээлэх, тайлагнах, ХШҮ-ний мэдээллийн**  
**нэгдсэн санг бүрдүүлэх**

3.1 Холбогдох эрх зүйн актын хэрэгжилтэд хяналт тавих, мэдээлэх үүргийг хяналт шинжилгээ үнэлгээний комисс хариуцна. Энэ үүргийг ХШҮ-ний ажилтан, албадын менежерүүд тус тус хариуцна.

3.2 ХШҮ-ний ажилтан нь холбогдох бодлогын баримт бичгийг харьяа байгууллагад хүргүүлэх ажлыг зохион байгуулна.

3.3 ХШҮ-ний ажилтан нь бодлогын баримт бичгийг хэрэгжүүлж, гүйцэтгэл, үр дүнг заасан хугацаанд тайлагнаж, мэдээлэх үүрэгтэй.

3.4 ХШҮ-ний ажилтан нь холбогдох бодлогын баримт бичгийн хэрэгжилтийн дүнгийн талаар гаргасан шийдвэрийг Захирал, захирлын зөвлөлд тухай бүр мэдэгдэх бөгөөд Захирал шийдвэрийг хэрэгжүүлэх ажлыг зохион байгуулж ажиллана.

3.5 УУЭХПТК тухайн жилийн үйл ажиллагаанд хийсэн ХШҮ-ний тайлан нь дараах хавсралттай байна. Үүнд:

3.5.1 Төсвийн ерөнхийлөн захирагчаас төсвийн шууд захирагчтай байгуулсан үр дүнгийн гэрээний биелэлт;

3.5.2 Тухайн жилийн үйл ажиллагааны төлөвлөгөөний биелэлт;

3.5.3 Гүйцэтгэл сайжруулах төлөвлөгөөний биелэлт;

3.5.4 Байгууллагын ил тод байдлын үнэлгээний тайлан;

3.5.5 Хэрэглэгчийн үнэлгээний тайлан.

3.6 Хяналт шинжилгээ үнэлгээний комисс нь “ХШҮ-ний мэдээллийн нэгдсэн системийг ашиглах заавар”-ыг баталж, уг системийг нэгдсэн удирдлага, зохицуулалтаар хангаж ажиллана.

**Дөрөв. Хяналт-шинжилгээ, үнэлгээ хийх**  
**үйл ажиллагаа**

4.1 Хяналт шинжилгээ үнэлгээний ажилтан нь дараах үйл ажиллагааг хэрэгжүүлнэ:

4.1.1 Төлөвлөгөөний хэрэгжилт, тэдгээрийн үр дүнд хяналт-шинжилгээ хийж, үнэлгээ өгөх, Захиралд тайлагнах;

4.1.2 Бодлогын баримт бичгийн хэрэгжилтэд хийсэн ХШҮ-ний нэгдсэн дүнг Захирлын зөвлөлийн хуралдаанд танилцуулах;

4.1.3 УУЭХПТК-ийн ХШҮ-ний бодлого, стратегийг тодорхойлж, бүтэц, тогтолцоог бэхжүүлэх, хүний нөөцийн чадавхийг сайжруулах асуудлыг нэгдсэн удирдлагаар хангаж, мэргэжил, арга зүйн дэмжлэг үзүүлэх ажлыг зохион байгуулах;

4.1.4 УУЭХПТК нь дараах үйл ажиллагааг хэрэгжүүлнэ:

4.1.4.1 Холбогдох эрх зүйн актын хэрэгжилт, тэдгээрийн үр дүнд хяналт-шинжилгээ хийж, үнэлгээ өгөх, холбогдох байгууллагад тайлагнах;

4.1.4.2 Байгууллагын үйл ажиллагаанд хяналт-шинжилгээ хийж, үнэлгээ өгөх;

4.1.4.3 Байгууллагын зорилт, үйл ажиллагааны суурь болон шалгуур үзүүлэлт, хүрэх түвшинг батлах;

4.1.4.4 УУЭХПТК-ийн хэмжээнд шийдвэр гаргах, бодлого боловсруулах, хэрэгжүүлэхэд оролцож байгаа байгууллагыг мэдээллээр хангах, тэдгээрийн үйл ажиллагааг сайжруулахад чиглэсэн сургалт зохион байгуулах, зөвлөгөө, дэмжлэгээр хангах;

4.1.4.5 ХШҮ-ний ажилтан нь шаардлагатай мэдээ, мэдээллээр хангаж, ХШҮ-ний үр дүнд үндэслэн санал боловсруулж, дээд шатны байгууллагад уламжлан шийдвэрлүүлэх;

4.1.4.6 УУЭХПТК-ийн өөрийн ХШҮ-г жил бүр хийх.

4.2 Хяналт-шинжилгээ, үнэлгээний ажлын хэсэг:

4.2.1 УУЭХПТК-ийн үйл ажиллагаанд үнэлгээ өгөх ажлын хэсгийг УУЭХПТК-ийн захирлын тушаалаар байгуулах бөгөөд энэхүү ажлын хэсгийн 20 хүртэлх хувийг ХШҮ-ний чиглэлээр мэргэшсэн судлаачид, мэргэжлийн байгууллагын төлөөллөөс бүрдүүлж болно;

4.2.2 Ажлын хэсгийн ажиллах хэлбэр нь хуралдаан байна. Хуралдаанаас тэмдэглэл гаргах бөгөөд уг тэмдэглэлд хуралдаанд оролцогчид, гишүүдийн ирц, хэлэлцэх асуудлын агуулга, асуудлыг хэлэлцсэн явц болон хуралдаанаас гаргасан шийдвэрийг тус тус тусган, хуралдаанд оролцсон гишүүдийн гарын үсгийг зурж баталгаажуулна;

4.2.3 ХШҮ-ний ажилтан нь Ажлын хэсгийн хуралдааны товыг ХШҮ-ний ажлын хэсгийн ахлагчийн товлосноор зарлах бөгөөд хуралдаанаар хэлэлцэх асуудлыг бэлтгэх, ажлын хэсгийн гишүүдэд хуралдаан болох өдрөөс ажлын 2 хоногийн өмнө хүргүүлэх, хуралдааныг зохион байгуулах арга хэмжээг авна;

4.2.4 ХШҮ-ний ажлын хэсгийн хурлыг нийт гишүүдийн дийлэнх олонхи оролцсон тохиолдолд хүчинтэйд тооцож, ердийн олонхийн саналаар шийдвэр гаргана.

**Тав. Үнэлгээний төрөл, төлөвлөлт**

5.1 УУЭХПТК нь зорилгоосоо хамааран урьдчилсан, явцын болон нэгтгэн дүгнэх гэсэн 3 төрлийн үнэлгээ хийх бөгөөд хэрэгжүүлэгч нь ХШҮ-ний төлөвлөгөөнд ямар төрлийн үнэлгээ хийхийг нарийвчлан тусгана.

5.2 Урьдчилсан үнэлгээгээр нийгэм, эдийн засгийн тэргүүлэх болон олон нийтийн анхаарал татсан бодлого, хөтөлбөр, төслийг тусгайлан сонгож түүнийг батлан хэрэгжүүлэх нөхцөлд хүлээгдэж байгаа үр дүнг үнэлж, шийдвэр гаргагчид зөвлөгөө өгөхөд чиглэнэ.

5.3 Явцын болон нэгтгэн дүгнэх үнэлгээ нь хууль тогтоомж, бодлогын баримт бичгийн хэрэгжилтийн явц, үр дүн, үр нөлөөг тогтооход чиглэнэ.

5.4 УУЭХПТК-ийн хууль тогтоомжоор тогтоосон чиг үүргийн хэрэгжилтийг үнэлэх зорилгоор системчилсэн үнэлгээ хийж болно.

5.5 Эрсдэлийн үнэлгээний зорилго нь ХШҮ-ний ажлын үнэ цэнийг нэмэгдүүлж, удирдлагын үйл явцын үр нөлөөг үнэлж, сайжруулахад оршино.

5.6 ХШҮ-ний төлөвлөгөөнд тухайн ажлын зорилго, зорилт, байгууллага, хэрэгжүүлэх хугацаа, зардал зэргийг тусгана. ХШҮ-ний төлөвлөгөө нь УУЭХПТК-ийн алсын хараа, эрхэм зорилго, зорилтод нийцсэн бодлогын дунд болон урт хугацааны үр дүнг тодорхойлсон байна.

**Зургаа. Хяналт-шинжилгээ, үнэлгээний үзүүлэлтүүд**

6.1 Тодорхой бодлогын баримт бичгийг боловсруулахдаа зорилт бүрийн суурь болон шалгуур үзүүлэлт, хүрэх түвшин, үр дүнг тодорхой тусгана.

6.2 Бодлогын зорилтын суурь болон шалгуур үзүүлэлт, хүрэх түвшин, үр дүн, үр нөлөөг тоон үзүүлэлтээр тогтооно. Тоон үзүүлэлт тогтоох боломжгүй бол чанарын шалгуур үзүүлэлтийг аль болох тодорхой тогтооно.

6.3 Тухайн үйл ажиллагаа болон бодлого хэрэгжүүлэхдээ тухайн жилийн статистик мэдээлэлд анхан шатны боловсруулалт хийсэн үзүүлэлт, төрийн байгууллагаас албан ёсоор гаргаж нийтэд мэдээлсэн тоон мэдээ зэргийг суурь үзүүлэлт болгон авна.

6.4 Бодлогын баримт бичгийн хэрэгжилт, үр дүнд хийх ХШҮ-ний шалгуур үзүүлэлтийг тухайн бодлого, хөтөлбөр, төслийн суурь үзүүлэлт, зорилтот түвшин, хүрэх үр дүнг үндэслэн тогтооно.

6.5 Шалгуур үзүүлэлт нь дараах шаардлагыг хангасан байна:

6.5.1 Хамааралтай буюу ач холбогдолтой байх;  
6.5.2 Урт хугацаанд хэрэглэгдэх, тогтмол байх;  
6.5.3 Хэрэглэхэд хялбар, боломжтой байх;  
6.5.4 Аль болох богино хугацаанд өөрчлөлтийг илэрхийлэхээр байх.

Долоо**. Хяналт-шинжилгээ, үнэлгээний арга зүй**

7.1 ХШҮ-ний ажилтан болон ажлын хэсэг жилд 2 удаа үйл ажиллагаанд газар дээр нь ХШҮ хийх бөгөөд үнэлгээний дүнг Захиралд танилцуулна.

7.2 ХШҮ хийх ажлын удирдамжийг УУЭХПТК-ийн захирал батална.

7.3 ХШҮ-ний тайланд тусгасан тоон болон тоогоор илэрхийлж болох зарим үзүүлэлтийг статистикийн болон үйл ажиллагаанд өмнө нь хийсэн ХШҮ-ний дүн зэрэгтэй харьцуулан нягталж үзнэ.

7.4 Тайланд хяналт-шинжилгээ хийхдээ баримт бичиг судлах, холбогдох мэргэжилтнүүдтэй ярилцах, санал асуулга явуулах, ажлын бодит гүйцэтгэлийг газар дээр нь шалгах зэрэг дүн шинжилгээний түгээмэл аргуудыг хэрэглэнэ.

**Найм. Хяналт-шинжилгээ, үнэлгээний үр дүнг хэрэгжүүлэх**

8.1 Тухайн байгууллага нь ХШҮ-ний дүнтэй холбогдуулан “Гүйцэтгэл сайжруулах төлөвлөгөө”-г батлуулж, дараах арга хэмжээг хэрэгжүүлнэ:

8.1.1 Дотоод, гадаадын ижил үйл ажиллагаа явуулдаг байгууллагын тэргүүний арга, туршлагыг түгээн дэлгэрүүлэх, гарсан алдаа, гажуудлыг засах;

8.1.2 УУЭХПТК-ийн үйл ажиллагааны үр дүнг дээшлүүлэх чиглэлээр сургалт зохион байгуулах;

8.1.3 Захирал болон албадын менежерүүдэд үйл ажиллагааны үр дүнг дээшлүүлэх талаар үүрэг, чиглэл өгөх, шаардлагатай тохиолдолд зохих удирдамжийн дагуу газар дээр нь дахин шалгалт хийж, дүгнэлт гаргах;

**Ес. Нэр томъёоны тодорхойлолт**

9.1 Энэхүү журамд хэрэглэсэн дараах нэр томъёог дор дурдсан утгаар ойлгоно. Үүнд:

9.1.1 “Холбогдох эрх зүйн акт” гэж УУЭХПТК-ийн эрхлэх асуудал, эрх хэмжээний хүрээний асуудлаар үүрэг, даалгавар, чиглэл өгсөн зөвлөмж;

9.1.2 “Үр дүнд суурилсан хяналт-шинжилгээ” гэж УУЭХПТК-ийн үйл ажиллагаа болон холбогдох эрх зүйн акт, бодлогын зорилтын хэрэгжилтийн явцыг урьдчилан тодорхойлсон шалгуур үзүүлэлтийн дагуу хянаж, судалгаа, мэдээллийг үндэслэн задлан шинжилж, үр дүнг сайжруулах талаар удирдлага болон оролцогч талуудад мэдээлэх тасралтгүй үйл ажиллагааг;  
9.1.3 “Суурь үзүүлэлт” гэж үйл ажиллагаа болон хөгжлийн бодлого, хөтөлбөр, төсөл хэрэгжиж эхлэх үеийн чанарын болон тоон үзүүлэлтүүдийг;

9.1.4 “Шалгуур үзүүлэлт” гэж хөгжлийн бодлого, хөтөлбөр, төслийг хэрэгжүүлснээр түүний үе шат бүрт бий болох үр дүн, үр нөлөө, өөрчлөлтийг хэмжихээр урьдчилан тогтоосон чанарын болон тоон үзүүлэлтүүд, тэдгээрийг хэмжих хэмжүүрийг;

9.1.5 “Зорилтот түвшин” гэж хөгжлийн бодлого, хөтөлбөр, төсөл хэрэгжих үе шатны болон хэрэгжиж дуусах үед хүрэхээр хүлээгдэж байгаа үр дүн, үр нөлөөг урьдчилан тодорхойлсон чанарын болон тоон үзүүлэлт, тэдгээрийг хэмжих хэмжүүрийг;

9.1.6 “Гүйцэтгэл сайжруулах төлөвлөгөө” гэж УУЭХПТК-ийн тухайн жилийн үйл ажиллагааны ХШҮ-ний тайланг байгууллагаас хянан, дүгнэж гаргасан зөвлөмж, чиглэлийн дагуу дараа онд тухайн байгууллагаас үйл ажиллагаагаа сайжруулах чиглэлээр гаргасан ажлын төлөвлөгөөг;

Төсөл боловсруулсан УУЭХПТКоллежийн ХШҮ-ний комиссын гишүүд:

ХШҮ-ний ажилтан: /Б.Баттулга/

Аргазүйч: /У.Заяахүү/

ХАБЭА-н мэргэжилтэн: /Б.Буянбилэг/

Нийгмийн ажилтан: /Д.Доржналжирмаа/

Эмч: /Д.Анхтуяа/